**ΘΕΑΝΩ ΦΩΤΙΟΥ**

**Αναπλ. Τομεάρχης**

**Για την Κοιν Αλληλεγγύη 25/11/2020**

**ΟΜΙΛΙΑ ΣΤΗΝ ΟΛΟΜΕΛΕΙΑ, ΣΤΗΝ ΨΗΦΙΣΗ Σ/Ν ΥΠ. ΕΡΓΑΣΙΑΣ**

**«Μέτρα ενίσχυσης των εργαζομένων και ευάλωτων κοινωνικών ομάδων, κοινωνικοασφαλιστικές ρυθμίσεις και διατάξεις για την ενίσχυση των ανέργων»**

Κυρίες και κύριοι βουλευτές, το νομοσχέδιο του Υπουργείου Εργασίας είναι ψευδεπίγραφο, επικοινωνιακής κατανάλωσης, αναντίστοιχο της τραγωδίας που ζει η χώρα, εξαιτίας τραγικών λαθών, παραλείψεων και ιδεολογικών εμμονών, κατά του δημοσίου συστήματος υγείας . Γι αυτό κάνετε λίγα και πολύ αργά, όχι μόνο από ανικανότητα.

Βιώνουμε υγειονομική και οικονομική τραγωδία. Το επιβεβαιώνει και το σχέδιο του προϋπολογισμού. Ύφεση κατά 10,5% για το 2020 και ταυτόχρονα επικοινωνιακή καταιγίδα για την αντιστροφή της πραγματικότητας. Το ζήσαμε κατά την επεξεργασία του νομοσχεδίου. Άκρατες μεγαλοστομίες και λαθροχειρίες, για να επιβεβαιωθεί η γκαιμπελική ρήση «όσο μεγαλύτερο ψέμα, τόσο πιο πιστευτό», τόσο από τον Εισηγητή της ΝΔ, όσο και από τους Υπουργούς.

Οι θετικές ρυθμίσεις είναι λίγες, όπως είπαμε, 9 στα 68 άρθρα. Η συντριπτική πλειοψηφία του νομοσχεδίου, 28 με 30 άρθρα στα 68, είναι μικρές βελτιώσεις υπαρχόντων νόμων και μετατροπή σε νόμο παλιών κοινών υπουργικών αποφάσεων. Τέλος, 19 άρθρα αφορούν μικρό αριθμό ωφελούμενων, ενώ 10 από τα 68 άρθρα πρέπει να αποσυρθούν ή να αναδιατυπωθούν. Καυχιέται ο κ. Βρούτσης ότι με τη μείωση των ασφαλιστικών εισφορών μπαίνει «ζεστό» χρήμα στις τσέπες των εργαζομένων. Στην πραγματικότητα, πρόκειται για 2,8 έως 14 ευρώ το μήνα που δεν θα πληρώνει το 72% των εργαζομένων οι οποίοι παίρνουν από 200 έως 1.000 ευρώ καθαρά μηνιαίως.

Ο εμπαιγμός είναι ακόμη μεγαλύτερος, γιατί το 50% των εργαζομένων σήμερα είναι με 534 ευρώ ή δουλεύουν εκ περιτροπής και με «κουτσουρεμένο» δώρο. Εμείς προτείνουμε αύξηση του κατώτατου μισθού από τα 650 που, το έφτασε ο ΣΥΡΙΖΑ, στα 750, αναδρομικά 7,5% για το 2020 και το 2021, όπως είχαμε υποσχεθεί.

Ισχυρίζεστε ότι στηρίζετε σημαντικά τις επιχειρήσεις. Μία στις τρεις κινδυνεύει να κλείσει. Στην ουσία, πρόκειται για αύξηση από 4 έως 21 ευρώ ανά εργαζόμενο, όταν το 97% των επιχειρήσεων απασχολούν έως 9 εργαζόμενους το πολύ. Με αυτά τα ποσά οι επιχειρήσεις ούτε σώζονται, ούτε νέες προσλήψεις μπορούν να κάνουν για να χτυπηθεί η ανεργία, όπως φαντάζεται ο κ. Βρούτσης. Εμείς προτείνουμε τη μη επιστρεπτέα ενίσχυση των επιχειρήσεων. Η μείωση των ασφαλιστικών εισφορών κατά 3%, όμως, αφαιρεί αποκλειστικά από τα έσοδα του ΟΑΕΔ τεράστια ποσά. Μειώνονται κατά 1,2 δισ. τα έσοδα του Οργανισμού, που χρηματοδοτούν την ανεργία και προγράμματα κατάρτισης και συμβουλευτικής εργαζομένων και ανέργων.

Είναι η μείωση καταστροφική για τον ΟΑΕΔ. Σας το είπε η ΓΣΕΕ και η ΓΣΕΒΕΕ, που μάλιστα σας πρότεινε να δοθούν αυτά τα χρήματα από το πρόγραμμα SURE, αφού η μείωση των ασφαλιστικών εισφορών είναι μόνο για το 2021, για το έτος δηλαδή πανδημίας. Όλοι οι φορείς σας είπαν, ότι η μείωση κατά 65% των εισφορών υπέρ του λογαριασμού απασχόλησης και επαγγελματικής κατάρτισης του ΛΑΕΚ, ακυρώνει προγράμματα κατάρτισης και απασχόλησης στις επιχειρήσεις για εργαζόμενους και μακροχρόνια ανέργους. Η επιμονή σας και η εμμονή σας να συρρικνωθεί ο ΟΑΕΔ, υλοποιεί το σχέδιο Πισσαρίδη, ώστε να δώσετε τεράστια ποσά στην ιδιωτική αγορά κατάρτισης, πιθανόν με voucher τύπου «Σκόιλ Ελικίκου», για τα οποία το Υπουργείο Εργασίας έχει μεγάλη εμπειρία. Καταψηφίζουμε το άρθρο 31.

 Δεν ενισχύετε τους ανέργους ούτε με αυτό το νομοσχέδιο. Ξέρετ ότι με τα μέτρα σας, από τους 570.000 μακροχρόνια ανέργους, μόνο οι 130.000 θα επιδοτηθούν και ότι από το 1 εκ. ανέργων, μόνο οι 123.000 θα λάβουν τη δίμηνη παράταση των επιδομάτων ανεργίας.

Αγνοείτε ηθελημένα τη βαθιά ύφεση και τη φτωχοποίηση εκατοντάδων χιλιάδων νοικοκυριών, ακόμη και από στρώματα που μέχρι πρότινος είχαν ικανοποιητικό επίπεδο διαβίωσης. Είναι τα μεσαία στρώματα που εξαπατήσατε. Γι αυτό και καταθέσαμε 2 τροπολογίες που έρχονται να ενισχύσουν ουσιαστικά τα πληττόμενα νοικοκυριά και σας καλούμε να τις κάνετε δεκτές:

Η πρώτη αφορά την παροχή του Εισοδήματος Έκτακτης Ανάγκης μέσα στο Δεκέμβριο σε όσα νοικοκυριά περιλαμβάνουν άνεργους, επιδοτούμενους ή μη, επισφαλώς εργαζόμενους (με μπλοκάκι, εργόσημο, εποχικούς), αγρότες, ΑμεΑ, εργαζόμενους στον πολιτισμό, ελεύθερους επαγγελματίες και αυτοαπασχολούμενους που δεν έχουν λάβει ουσιαστική ενίσχυση από το κράτος. Το ποσό της ενίσχυσης είναι 400 € για το πρώτο ενήλικο μέλος του νοικοκυριού, 200 € για κάθε επιπλέον ενήλικο μέλος και 100 € για κάθε ανήλικο μέλος του νοικοκυριού.

Η δεύτερη τροπολογία αφορά στη χορήγηση, από το κράτος, του πλήρους δώρου Χριστουγέννων σε εργαζόμενους επιχειρήσεων που έχουν πληγεί από την πανδημία, υπολογιζόμενο με τις πλήρεις απολαβές τους και όχι με τις μειωμένες πραγματικές.

Ο κ. Βρούτσης είχε το θράσος να πει ότι με τη μείωση κατά 6% που έκανε στις εισφορές υπέρ ΟΑΕΔ, την περίοδο του 2012 – 2015, έριξε την ανεργία. Αυτό είναι ανέκδοτο. Το 2015, μας παραδώσατε 1.250.000 ανέργους. Καταφέραμε να τους μειώσουμε μέχρι το 2019 κατά 500.00 και σήμερα τους αυξάνετε ήδη ξανά.

Οι κοινωνικοασφαλιστικές διατάξεις περιλαμβάνουν την επέκταση και την επανένταξη σε ρύθμιση δόσεων υπερχρεωμένων πολιτών. Όμως και πάλι, αν δεν πληρώσουν δύο δόσεις χάνουν τη ρύθμιση.

Στο άρθρο 66 οφείλετε να περιλάβετε στην εφάπαξ οικονομική ενίσχυση, εκτός από τους δικηγόρους, τους μηχανικούς και τους οικονομολόγους, όλους τους επιστήμονες που πληρώνουν τα 10 ευρώ στον Ειδικό Λογαριασμό Ανεργίας Αυτοαπασχολουμένων του ΟΑΕΔ: υγειονομικούς, οδοντίατρους, δικαστικούς επιμελητές κ.λπ.

Όπως σε όλα τα νομοσχέδια, έτσι και εδώ, περιλαμβάνετε διατάξεις που ενισχύουν το κομματικό επιτελικό σας κράτος. Πρόκειται για τα άρθρα 57 και 58 που καταψηφίζουμε διότι με αυτά ακυρώνετε προχωρημένες διαδικασίες επιλογής 51 ατόμων σε διευθυντικές θέσεις του Υπουργείου Εργασίας και του ΣΕΠΕ, κατά παράβαση πρόσφατα ψηφισμένου νόμου του κ. Θεοδωρικάκου. Υποβαθμίζετε περαιτέρω το ΣΕΠΕ διότι μπορεί να γίνει κάποιος διευθυντής χωρίς να έχει υπηρετήσει στο ΣΕΠΕ, ενώ στον ΕΦΚΑ, στο παρόν νομοσχέδιό σας, το απαιτείτε. Βγάλτε μόνοι σας τα συμπεράσματά σας.

Η πολυδιαφημισμένη άμεση ηλεκτρονική απονομή σύνταξης και εφάπαξ, αποτελεί μια προκλητική επικοινωνιακή εξαπάτηση. Δεν αντιμετωπίζει την πραγματική καθυστέρηση, που είναι η έλλειψη πλήρους ψηφιακής καταγραφής του εργασιακού βίου κάθε εργαζόμενου. Ο κ. Βρούτσης έλεγε όλο αυτό τον καιρό από εδώ, στη Βουλή και στα κανάλια, ότι στο τέλος του έτους οι συντάξεις αναπήρων και υγειονομικών θα απονέμονται ψηφιακά εντός τριών ημερών. Τι ήρθε και είπε με ύφος θριαμβευτή προχτές; Ότι θα το κάνει μετά από τρεις μήνες, τον Μάρτιο. Με αυτές τις διαρκείς υποσχέσεις, αποκρύπτετε την εκτόξευση των εκκρεμών συντάξεων και εφάπαξ, σε 360.000 άτομα, όπως ανακοίνωσε η Ευρωπαϊκή Επιτροπή. Με τα δικά σας στοιχεία από τον ΑΤΛΑ, ήδη έχετε αύξηση κατά 30% των κύριων συντάξεων, από αυτές που σας αφήσαμε εμείς το 2019, 133.000 έναντι 103.000.

Όσον αφορά στα αναδρομικά συνταξιούχων, περί τις 80.000 συνταξιούχοι είδαν μειωμένα τα αναδρομικά που έπρεπε να πάρουν. Ήταν τα αναδρομικά από τις περικοπές των νόμων του κ. Βρούτση, ν. 4093 και ν. 4051/2012, που τους εκδίκασε το ΣτΕ. Δεν υπάρχει ούτε 13η σύνταξη ούτε κοινωνικό μέρισμα για χαμηλόμισθους και χαμηλοσυνταξιούχους, που δεν πήραν ούτε 1 ευρώ από τα αναδρομικά που τους επιδίκασε το ΣτΕ, γιατί ο κ. Βρούτσης έκοψε την επιστροφή των δώρων.

Το μισό νομοσχέδιο αφορά την πρόνοια και διαφημίζεται ως μεταρρυθμιστική τομή. Είναι στην καλύτερη περίπτωση τροπολογίες σε νόμους του ΣΥΡΙΖΑ και μετατροπή υφιστάμενων ΚΥΑ σε νόμο, όπως στον εμβληματικό νόμο για την αναδοχή και υιοθεσία, την Επιτροπεία Ανηλίκων, το «Στέγαση και Εργασία για τους αστέγους» και άλλα, που δεν λαμβάνουν υπόψη τη φτωχοποίηση του ελληνικού λαού ο οποίος αδυνατεί πλέον να πληρώνει βασικά αγαθά.

Καταθέτουμε τροπολογία για παροχή δωρεάν ρεύματος, επανασύνδεση κομμένων ηλεκτρικών παροχών και απαγόρευση διακοπής παροχών ρεύματος, ύδρευσης, φυσικού αερίου, τηλεφωνίας και σύνδεσης στο διαδίκτυο, όταν υπάρχουν ληξιπρόθεσμες οφειλές. Για να μπορούν οι οικογένειες να εφαρμόσουν τα υγειονομικά πρωτόκολλα προστασίας και να μπορούν πράγματι οι εργαζόμενοι και οι μαθητές να χρησιμοποιούν το αναγκαίο ίντερνετ.

Μας είπατε, ότι τα άρθρα για τις ευάλωτες ομάδες είναι μεταρρυθμίσεις του προνοιακού κράτους. Ας τις δούμε. Μεταρρύθμιση στα ΚΔΑΠ και ΚΔΑΠ ΜΕΑ, θεσμός που λειτουργεί από το 2001 μέχρι σήμερα, με βάση ΚΥΑ. Το 2019 σας παραδώσαμε 67.500 παιδιά με voucher και το 2020 τα μειώσατε σε 60.000 παιδιά, αφήνοντας όμως απέξω κι άλλα 65.000 παιδιά που είχαν πλήρη ηλεκτρονικό φάκελο. Και έχετε αφήσει απλήρωτα δημοτικά και ιδιωτικά ΚΔΑΠ και ΚΔΑΠμεΑ από το Σεπτέμβρη. Σπουδαία μεταρρύθμιση!!

Εμμένετε να αφαιρείτε τα επιδόματα ΕΕΕ (πρ. ΚΕΑ), στέγασης και παιδιού από όλη την οικογένειας εάν έστω και ένα παιδί της επαναλαμβάνει την τάξη λόγω απουσιών. Καταψηφίζουμε το άρθρο 10.

Μια τροποποίηση μικρής εμβέλειας κάνετε στον εμβληματικό νόμο του ΣΥΡΙΖΑ για την αναδοχή και υιοθεσία, μόνο για αναδόχους γονείς. Είναι θετική, όμως δεν λύνει το πρόβλημα που έχουν οι γονείς παιδιών με αναπηρία για το μέλλον των παιδιών τους άμα εκείνοι πεθάνουν. Το πρόβλημα λύνεται με Σ.Υ.Δ., Στέγες Υποστηριζόμενης Διαβίωσης και ΣΑΔ, Στέγες Αυτόνομης Διαβίωσης, τις οποίες εμείς εντάξαμε στο ΕΣΠΑ και ο κύριος Γεωργιάδης, όπως μας είπε εδώ μέσα στη Βουλή, τα πάγωσε διότι δεν πρόκειται να υλοποιεί αυτός τα προγράμματα του ΣΥΡΙΖΑ. Σας παραπέμπω στα πρακτικά, για να δείτε την αναλγησία.

Με αφορμή το άρθρο για τα ΚΔΑΠ και αυτό το άρθρο για την αναδοχή, μιλήσατε πολύ για την αναπηρία, αλλά έχετε αφήσει 37.000 εκκρεμείς αιτήσεις αναπήρων της πρόνοιας και έχετε μειώσει κατά 97 εκ. τον προϋπολογισμό της για το 2020. Καταθέτουμε τροπολογία για ενίσχυση των αναπήρων για:

1ον: Παράταση σε όλους όσοι ήδη παίρνουν αναπηρικό επίδομα και χρειάζονται ανανέωση για έξι ακόμη μήνες.

2ον: Άμεση χορήγηση του επιδόματος σε όσους κατέθεσαν, για πρώτη φορά, πλήρεις φακέλους, χωρίς να περάσουν από ΚΕΠΑ.

3ον: Αποζημίωση της διάγνωσης, σε ιδιώτες γιατρούς, για 14.000 ανάπηρους που δεν μπορούν να συμπληρώσουν τον ηλεκτρονικό φάκελό τους, σήμερα, γιατί τα νοσοκομεία, λόγω κορωνοϊού, δεν ανταποκρίνονται. Τι θα κάνετε με αυτό; 14.000 ανασφάλιστοι ανάπηροι είναι αυτοί.

4ον: Χορήγηση, το Δεκέμβρη, διπλού επιδόματος αναπηρίας για όλους τους δικαιούχους.

Πολύς λόγος γίνεται για το «Στέγαση και Εργασία». Το 2015, παραλάβαμε το πρόγραμμα για τους άστεγους «Στέγαση και Επανένταξη» και συνεχίσαμε να το εφαρμόζουμε μέχρι τα τέλη του 2017. Το αντικαταστήσαμε, τότε, με το «Στέγαση και Εργασία», με ΚΥΑ. Σήμερα κάνετε νόμο την ΚΥΑ του 2017. Και τη νομοθετείτε με τους ίδιους ακριβώς όρους, με τον ίδιο προϋπολογισμό – 5 εκατομμύρια εμείς το 2018, 10 εκατομμύρια εσείς, για δύο χρόνια τώρα.

Την ίδια λαθροχειρία κάνετε και για το Στεγαστικό Επίδομα Ανασφάλιστων Υπερηλίκων, που λειτουργούσε με δύο ΚΥΑ, από το 1985 και το 1987. Από το 2018, το δίνει ο ΟΠΕΚΑ. Ο αριθμός των ωφελουμένων παρέμεινε ο ίδιος, ενώ το ύψος του επιδόματος σταθερό. Αυτό συνεχίζετε. Δυστυχώς όμως, στη διάταξη αυτή αυξάνετε τα όρια των δικαιούχων από τα 65 χρόνια στα 67. Αυτό είναι απάνθρωπο.

Όταν μιλάμε για θετικές ρυθμίσεις, που αφορούν μικρό αριθμό ωφελουμένων, εννοούμε νέες ρυθμίσεις, αυτές που εισάγονται για πρώτη φορά. Όχι να προσθέτετε στις νέες, τους ωφελούμενους αυτών που προϋπάρχουν. Αυτό είναι λαθροχειρία.

Θετική είναι η ρύθμιση για τους 350 άστεγους και κακοποιημένες γυναίκες που διαμένουν σε ξενώνες και τους δίνετε το ΚΕΑ. Διότι, οι άλλοι άστεγοι που είναι στο δρόμο παίρνουν ήδη το ΚΕΑ, δηλαδή το ΕΕΕ, ήδη από το 2017.

Καλώς δίνετε τη δυνατότητα σύνταξης σε δημόσιους υπαλλήλους που πάσχουν από κυστική ίνωση όπως και διπλή σύνταξη στα παιδιά που χάνουν και τους δύο γονείς.

Αντί όμως να δημιουργήσετε στο Υπουργείο Εργασίας μια ισχυρή τεχνική υπηρεσία για να διαχειρίζεται τα πολλά ακίνητα του Υπουργείου, αναθέτετε τη δουλειά στις περιφέρειες για να απαλλαγείτε, με αμφίβολα αποτελέσματα. Διαφωνούμε.

Στο άρθρο 61, νομοθετείτε τη δωρεάν παραχώρηση, κενών και αδιάθετων κατοικιών του τ. ΟΕΚ σε ευάλωτους πολίτες. Δημιουργείτε έτσι ελπίδα σε χιλιάδες πολίτες ενώ ξέρετε ότι πρόκειται το πολύ για 120-150 κατεστραμμένες κατοικίες που χρειάζονται εκτεταμένες επισκευές για να δοθούν. Αναρωτιόμαστε αν πρόκειται για πελατειακά δώρα της ηγεσίας του Υπουργείου, αφού όλα ορίζονται με δική της ΚΥΑ.

Αυτά όλα δεν είναι μεταρρυθμιστικές τομές στο προνοιακό κράτος.

Η κοινωνία γνωρίζει ότι οι ουσιαστικές μεταρρυθμιστικές τομές στην πρόνοια έγιναν επί ΣΥΡΙΖΑ. Δημιουργήσαμε ψηφιακό προνοιακό κράτος, για πρώτη φορά. Ιδρύσαμε 245 Ψηφιακά Κέντρα Κοινότητας και τον ψηφιακό ΟΠΕΚΑ, που συγκέντρωσε όλα τα επιδόματα για να σταματήσουν οι πελατειακές δοσοληψίες. Θεσμοθετήσαμε και δώσαμε το ΚΕΑ σε 700 χιλιάδες συμπολίτες μας, όταν η Νέα Δημοκρατία είχε σχεδιάσει το ελάχιστο εγγυημένο εισόδημα για 30.000, μέσα στην περίοδο της ανθρωπιστικής κρίσης. Δημιουργήσαμε τον ηλεκτρονικό φάκελο αναπηρίας. Αναμορφώσαμε το επίδομα παιδιού από τα 650 εκατομμύρια, που το πήραμε, το φτάσαμε σε ένα δισεκατομμύριο ευρώ. Θεσπίσαμε τα σχολικά γεύματα για τα 185.000 παιδιά, καθημερινά, με μεσογειακή διατροφή κατά της παχυσαρκίας. Είχαμε πει ότι το 2021 θα το έπαιρναν όλα τα παιδιά του δημοτικού, 600.000 παιδιά. Διπλασιάσαμε τα voucher για βρεφονηπιακούς σταθμούς, γιατί τα παραλάβαμε από 75.000 και τα πήγαμε στα 155.000. Δώσαμε, για πρώτη φορά, επίδομα ενοικίου σε 280.000 νοικοκυριά. Χρηματοδοτήσαμε την πρόνοια με 3,5 δις από τα 789 που παραλάβαμε.

Καταλαβαίνει κανείς γιατί όλο αυτό το διάστημα που εμείς χτίζαμε το κράτος πρόνοιας, η ΝΔ μας κατηγορούσε ότι πετάμε λεφτά σε αντιαναπτυξιακά μέτρα. Δυστυχώς, η κοινωνία βιώνει οδυνηρά σήμερα τι σημαίνει ο νεοφιλελευθερισμός του κ. Μητσοτάκη και της ΝΔ.